29. marec 2021

**Henkel Slovensko spúšťa tretí ročník grantového programu na podporu seniorov**

*Medzi vybrané projekty rozdelí sumu 47 tisíc eur.*

**Bratislava – Aj po vyše roku situácia spôsobená pandémiou ochorenia COVID-19 disproporčne ohrozuje najmä seniorov nad 65 rokov. Práve tejto skupine sa spoločnosť Henkel Slovensko venuje už niekoľko rokov vďaka svojmu programu spoločenskej zodpovednosti, a to adresnou, materiálnou aj finančnou pomocou. V spolupráci s Centrom pre filantropiu dnes vyhlasuje už tretí ročník programu, v rámci ktorého medzi vybrané projekty prerozdelí 47 000 €. Pomoc poputuje na projekty, ktoré majú za cieľ zmierniť dopad situácie okolo šírenia ochorenia COVID-19 v najzraniteľnejšej skupine obyvateľov.**

Spoločnosť Henkel Slovensko pod záštitou Nadácie Fritza Henkla má za sebou dva úspešné ročníky grantovej výzvy zameranej na pomoc seniorom. Kým v prvom ročníku sa zameriavala na projekty s cieľom prispieť k zvyšovaniu kvality služieb pre seniorov v zariadeniach sociálnych služieb a znižovať riziko generačnej priepasti, na jar 2020 organizátori zameranie druhého ročníka rýchlo prispôsobili situácii spôsobenej koronavírusom. Keďže ochorenie COVID-19 ani po roku nepoľavuje, aj tohtoročná výzva si dáva za cieľ riešiť aktuálne a akútne problémy seniorov v dôsledku dopadov pandémie.

Program **Henkel Slovensko seniorom** sa zameriava na seniorov v sociálnych zariadeniach, ako aj tých, ktorí žijú vo svojich domácnostiach. V treťom ročníku sa o podporu môžu uchádzať neziskové organizácie, občianske združenia, nadácie, ako aj štátne organizácie a zariadenia poskytujúce sociálne služby či iní poskytovatelia sociálnej pomoci. Uzávierka predkladania žiadostí je 20. apríla 2021 a podporené organizácie budú známe začiatkom mája. *„Vzhľadom na neustály vývoj situácie chceme podporiť projekty, ktoré majú jasnú predstavu a reálny plán, ako byť seniorom nápomocný. Cielime tak na projekty, ktoré vedia organizácie realizovať čím skôr a hmatateľne tak prispieť k ochrane zdravia či podpore duševnej pohody seniorov v tomto obzvlášť náročnom období,“* vysvetľuje Zuzana Kaňuchová, riaditeľka korporátnej komunikácie Henkel Slovensko. Podmienkou preto je realizácia aktivít uvedených v projekte v období od mája do konca septembra 2021. Žiadosti sa môžu týkať materiálnych, organizačných, ako aj cestovných výdavkov súvisiacich s projektami a aktivitami, ktoré riešia aktuálne potreby seniorov a majú za cieľ zmierniť dopad situácie okolo šírenia ochorenia COVID-19.



Uplynulé dva ročníky grantového programu podporili cez 130 projektov celkovou sumou viac ako 90 tisíc eur. Nadácia Henkel Slovensko tak pomohla s financovaním projektov naprieč celým Slovenskom, od linky dôvery pre seniorov cez nákup a rozvoz potravín až po šitie rúšok a nákup germicídnych žiaričov do zariadení. O príspevky na dezinfekčné a zdravotnícke potreby pre ošetrujúci personál a pre klientov zariadení (rúška, rukavice, žiariče, dezinfekcia) prejavili žiadatelia najväčší záujem.

Okrem finančnej pomoci spoločnosť Henkel Slovensko pomáha seniorom aj prostredníctvom ďalších programov so zapojením svojich zamestnancov. *„Komunita seniorov si našu podporu zaslúži bez ohľadu na pandémiu. Za bežných okolností sa naše programy sústredia na podporu v starostlivosti, odstraňovanie generačnej priepasti či stereotypov vo vnímaní staroby. Pandémia koronavírusu priniesla nové výzvy, ktoré majú bezprostredný vplyv na zdravie a bezpečnosť seniorov, no naďalej sú aktuálne aj výzvy spoločenské, ako osamelosť či absencia ľudského kontaktu. V o to väčšej miere chceme preto podporiť a posilniť ako fyzické, tak aj duševné zdravie seniorov,“* dopĺňa Zuzana Kaňuchová. Odkedy platné obmedzenia neumožňujú osobné návštevy v zariadeniach, zamestnanci seniorom pripravujú program, ktorým im spríjemňujú osamelé chvíle. Pravidelne pripravujú elektronické noviny so zaujímavými inšpiráciami a aktivitami na spestrenie voľného času a v spolupráci s portálom Malina prinášajú kultúrne a hudobné predstavenia a sami načítavajú príbehy o Sherlockovi Holmesovi na pokračovanie.

Viac o informácii o grantovom programe a spôsobe podávania projektov nájdete tu: <http://www.cpf.sk/sk/nadacia-henkel/>

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2020 dosiahla obrat vo výške 19 mld. eur a upravený prevádzkový zisk približne vo výške 2,6 mld. eur. Henkel zamestnáva 53 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný záujem vytvárať trvalo udržateľné hodnoty a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

**O spoločnosti Henkel Slovensko**

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne  vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 pracovníkov. Viac informácií nájdete na stránke [www.henkel.sk](http://www.henkel.sk)

**Kontakt** Zuzana Ozanová

 agentúra Seesame

Telefón: +421 918 421 739

E-mail: ozanova@seesame.com